　　　　火珠林

易道心性

　　《火珠林》是火珠林卦法的代表作。有兩種本子，一是明《永樂大典》引用的本子只存一些片段。一個是清刊印的本子。本書收錄的是清印本。《火珠林》成書年代當在唐末宋初。麻衣道者是唐末宋初人，相傳為陳摶的老師，善相術，為中國歷史上術數名人。《火珠林》是否就出於麻衣道者之手，尚不能定論。
　　《火珠林》提出了「卦定根源，六親為主」，主張用五行生剋刑害，合墓旺空等進行斷卦，繼承了京房易的理論，又為後來蔔筮的傳播打下了堅實的基礎。後人稱這種筮法為「火珠林」法，原因就在於此。
　　按：本處網頁內容收錄自郭志城、李郅高、劉英傑編著之《中國術數概觀．卜筮卷》（中國書籍出版社），在此向他們致謝。
　　提示：喜歡算卦的朋友往往被現代人寫的卦書弄得雲裏霧裏，盲目去崇拜某些大師，追求大師發明的什麼「真傳秘訣」，不知不覺間被引入了學卦的誤區。其實，在數術的學問上，今人絕對沒有古人聰明，易則易知，簡則易從，真正的推卦法則應是簡單的、容易領悟的，它們就寫在古人的書裏，因為人們的好高騖遠，以致根基浮淺，忽略了大量簡單實用的占斷原理。熟讀《火珠林》，就會豁然開朗，有所收穫。
　　　　火珠林序

　　易以卜筮尚其占，該括萬變，神矣妙矣。繼自四聖人後□卜以錢代蓍，法後天八宮卦變以致用，實補前人未備之一端，見京房易傳，未詳始自何人。先賢云：「後天八宮卦變六十四卦即火珠林法，則是書當為錢卜所宗仰也，特泒衍支分人爭述，炫奇標異，原旨反晦，今得麻衣道者鈔本，反覆詳究，其論六親財官輔助，合世應日月飛伏動靜，竝剋害刑合墓旺空沖以定斷，與時傳易卜，同中有異，古法可參，如所云卦定根源，六親為主爻，究傍通五行而取，即京君明海底眼，不離元宮五行向推之旨也。」，又云：「惟以財官伏五鄉而定吉凶，以世下伏爻為的，即郭景純飛伏神，以世爻為準，卦卦宜詳審之之訣也。中間條解詳明，圓機觸握，蓋易貴通變，尤貴玄微，是書潔淨精微，真易卜之正義也。至神而明之，存乎其人，是在善於學易者。」古歆吳智臨序。

　　　　□□

　　賦彙一書為前修之筆海後進英髦咸資準的，然中原□□，力采為難，茲編意在釋題，交歸簡要，故不避便辭巧諂之譏。

　　茲編之作，本為操奇觚者，鼓吹休﹝体﹞明之助，凡題有逐微存異者，概不及登，至于重複，亦歸刪汰。

　　方今風教蔚起，聲韻之書，□布日廣，然攟摭過多，每苦篇幅繁重，茲編襞積典故，未免意為芟節，期于便覽，識者亮諸。

　　探源討流，主于渙釋，非艱非深，安事甄錄，故淺近從刊，曩賢鴻藻，美不勝收，間採入一二聯，俾題意朗若列眉，亦不更標作者姓名，故知撮壤崇山，見嗤大雅，若其誇目尚奢，則請更窺全豹。

　　賦彙有正集外集補遺，業已依次排篡刪存什之七八，復從翦絕之餘，掇其闕失，編于卷末，庶無紕漏。

　　聲詩聿興，雅道逾扇，才英秀發，懷響畢彈，而擷句為題，多取之昭明一書，故別著選句詩題一編，以補未備，翡翠蘭□，或亦綴文者所不廢爾。

杭州蔣作杞柟□識

　　　　火珠林跋

　　案火珠林見於宋馬端臨通考經籍志者一卷，陳氏曰無名氏金賣卜擲錢占卦，悉用此書，宋史藝文志，載六十四卦火珠林一卷注不知作者。朱子語類曰今人以三錢當揲蓍，乃漢焦贛京房之學，又云：卜卦之錢，用甲子起卦，始於京房，項平甫亦云，以京房考之，世所傳火珠林即其遺法。火珠林即凋單重拆也。荊溪任釣臺，婺源江慎修諸儒亦以後天卦變六十四卦即今火珠林法，則火珠林為自宋流傳之書信矣。顧通考宋志，俱不知撰人名氏，是本題麻衣道者，攷麻衣唐末宋初人，茍其所著，宋人何以不知，且《卜筮元龜》係宋以後之書，篇中何由援引篇末問答，不應自稱名而繫邵子之詩，豈古有是書，後世術家假名而附益之歟，然其論斷以財官伏五鄉而定吉凶，以世爻飛伏為準，以干占天，支占人，納甲占地，公私兩事，專取財官，微而顯，簡而賅，一滴真金，源流天造，非抉易傳洞林之秘鑰者不能也。今卜師筮人惟知俗傳《易冒》《易林》《易隱》及《增刪卜易》《卜筮正宗》諸書，占事十無九驗，若讀刻而精研之，出而垂簾都市，常必有詫管輅復生，嚴遵再出者矣。然則世固有能作是書者乎，雖非脉衣，是即脉衣之□也已。

大清道光四年，歲在甲申仲春月上浣白嶽麋生程芝雲識於洲湖之小輸廖館

火珠林

　　　　麻衣道者著　　休陽程芝雲珊坪氏校正

01．易中明義
四營成易，八卦為體；三才變化，六爻為義。
　　註云：「書有三而異用，卦皆八以為經。一曰《連山》，二曰《歸藏》，三曰《周易》。自秦焚書坑儒，《連山》、《歸藏》不傳於世矣。」又云：「一曰治天下，二曰論長生，三曰卜吉凶。」夫三才者，天干為上，能占九天之外，日月星辰，風雷雲雨陰晴之事；地支為中，能占九地之上，山川草木，人倫吉凶，否泰存亡之事。納音為下，能占九泉之下，幽冥虛無，六道四生之事。夫乾坤二體，各生三索而為六子。六子配合而成八卦，八卦上下變通，遂成六十四卦。夫易本無八卦，只有乾坤，本無乾坤，只有太易。易者，在天為日月，在地為陰陽，在人為心目，煉其心而心自靈，脩其目而目自見。先達人事，後敷卦爻，人事變通，卦爻自曉，吉凶應驗，歷歷不爽矣。

　　或問：「何謂四營成易？」，答曰：「易有太極，是生兩儀，兩儀生四象，四象生八卦，所謂四營成易也」。又問：「納音為下，能占九泉六道四生虛無等事？」答曰：「六十甲子生成變化而行鬼神，是故天干管天文，地支管人事，納音管地理。如乾卦初爻甲子動，占天文主風；占人事主子孫，六畜、花木、酒饌、憂喜等事；占地理，主穴中有石之類。如占葬地，得姤之鼎卦，掘地五尺土中有石，其色大赤，離穴四十步，西南近柳樹，當有伏屍，葬出刀傷之人，並主火災。問曰：「如何斷之？」，答曰：「世持辛丑，土伏甲子金，世下伏金，是土中有石也。巽下伏乾，是乾為大赤也，第五爻壬申化己未火，火剋本宮為鬼，是伏屍鬼，申化未是西南方也。掘下五尺見石者，土類五也。離穴四十步有伏屍者，壬申金，金數四，加丑未土類五，二五成十，並申金四，是四十步也。出刀傷人者，壬申乃劍鋒金也；主火災者，己未化火，來剋辛丑世也。樹傍﹝註：古「傍」字，今作「旁」字﹞者，己未火鬼，與壬午木合住，壬午乃楊柳木也。又請占祟例為式，答曰：「如遁之姤卦，此卦是子孫鬼，一男一女為釵釧珥等事物來沉滯，男兒赤，性燥，女兒潔白，性剛；其墳墓現在西北，恐有動犯，告之則吉。問曰：「何以知之？」，曰：「二爻丙午火是鬼，化辛亥水是子孫，丙午納音屬水，化辛亥又屬水，如二乾宮子孫，故曰子孫鬼也；一男丙午，一女辛亥也；火主赤，金主白，火燥金剛，皆以五行之性言之也；為釵釧者，辛亥乃釵釧金也；言墳墓在西北者，火墓在戌，又火絕在亥，亥，西北也；墓有犯者，艮屬土，化巽為木，木去剋土也。」
02．六親根源
卦定根源，六親為主；爻究旁通，五行而取。
　　註云：「根源者，八卦之宮主也﹝八卦者，即根源也﹞。而元有六親傍通者，六爻之飛象也﹝傍通者，乃飛神也﹞，而上下相乘。五行者，金目木水火土也。而定四時六親者，主宮也。六爻，父、子、兄弟、妻財、官鬼，定一宮管八卦，七卦皆從一宮出。傍通者，上下宮飛象六爻也。蓋本宮在下為伏之六親﹝本宮在下為伏﹞，傍宮在上為飛之六親﹝傍宮在上為飛﹞，如六壬課有天盤、地盤。先看六親之下，後看六親之上，所乘得何爻，而辨吉凶存亡也。」
　　或問：「六親為主，父母、兄弟、妻財、子孫、官鬼，只有五件，而曰六親何也」？答曰：「卦身當一親。」問曰：「如何為卦身？」曰：「陽世則從子月起，陰世還當午月生，此即卦身也。而《元龜》以月卦言之，所以吉凶不應。」問：「卦身亦主甚吉凶？」曰：「如本卦世空，卻去看身，豈為無用？」又問：「何謂傍通？」曰：「本宮之六親在飛象之下，為之親爻，為之伏神。傍宮之飛象加伏神之上，為飛象，親爻世下之爻為伏。知飛伏二爻之來歷，然後可與言八卦、六親矣。」
　　註：《元龜》指《卜筮元龜》，宋代著名卜筮用書。
03．財官輔助
財官異路，可辨五鄉；用有輔助，類可忖量。
　　註云：「財者，妻財；官者，官鬼。是故至柔者財，至剛者鬼。而有輔體，輔體者，用官鬼以父母輔之，用妻財以子孫輔之；值旺相為有氣，休囚為無氣，得生扶為吉，剋破為凶。」﹝用官父輔，用財子輔，旺相有氣，休囚無氣﹞
　　春，寅卯木旺，巳午火相，亥子水休，申酉金囚，辰戌丑未土死。
　　夏，巳午火旺，辰戌丑未土相，寅卯木休，亥子水囚，申酉金死。
　　秋，申酉金旺，亥子水相，辰戌丑未土休，巳午火囚，寅卯木死。
　　冬，亥子水旺，寅卯木相，申酉金休，辰戌丑未土囚，巳午火死。
04．獨發亂動
獨發易取，亂動難尋；先看世應，後審淺深。
　　註云：「亂動之法，思之最難。一看世上傍爻生財旺相，忌應爻剋世；二看世下親爻財官喜靜；三看何爻最旺為用神，如發動，動要生世者；四看獨發之爻，旺相最急，休囚事慢。
　　官用，官鬼為主。伏旺動生世者出現發動，看變得何爻。父母為輔，喜生現發動者。﹝官用宜官﹞
　　私用，妻財為主。伏旺動生世者忌伏鬼下，並出現發動。子孫為輔，喜旺相發動者。﹝私用宜財﹞
　　凡財官乘旺相，俱動，公私兩用皆可成。
　　或問：「世上傍爻生財旺相，下面註云忌應動剋世，不知剋世上何爻？」又問：「忽有亂動卦，世上與財官持世，如何斷？」答曰：「豈不見又言二看世下親爻，財官喜靜，蓋傍爻無財，官便去搜尋伏神之財官。
　　又問：「既言世上財官是伏藏者，本靜，何故言喜靜？」曰：「汝看誤矣！世下親爻本靜，或有他剋，即非靜，故曰喜靜，蓋不欲亂動之爻去沖剋之也。」
　　又問：「三看何爻最旺為用神，而註云發動要生世，何為用神？何為發動？」曰：「亂動之卦只取旺爻，旺爻即用神也。生剋吉凶皆在此爻。若伏藏安靜要旺相，若發動，卻要生世之爻為用神，又不專泥旺相爻也。」﹝亂動之卦，只取旺相，生剋吉凶皆在此爻。﹞
　　又問：「何謂伏旺生世者？」曰：「用此已發明，人自不察耳。伏爻要旺相、動爻要生世、官用取官、私用取私，如上篇卻要輔助之爻發動，時人並作一句讀之，所以失其義也。」
05．世應相剋
傍﹝或作「有」﹞爻持世，旺相得地；應與動爻，不剋方是。
　　占財，子孫旺相，妻財持世；﹝占財，子孫持世旺吉﹞
　　占官，父母旺相，官鬼持世。﹝占官，父母持世旺吉﹞
　　已﹝此為古「已」字，今作「以」字﹞上皆可許，忌應爻、動爻剋之。世爻乃我家情由，應爻為彼之事理。
　　或問：「應與動爻不剋方是，竟不知剋甚爻？」，答曰：「汝道不知剋甚爻？不剋輔爻耳。」
　　又問：「忌動爻應爻墓剋之如何？」，曰：「占財要財爻持世，占官要官爻持世，若應爻是世之墓，動爻是世之墓，皆不中矣。墓是自墓，剋是自剋。」
06．公私用事
陰陽男女，次第推排；官用取官，私用取財。
　　占病鬼祟，占失看賊，占求官事，占官詞訟，占婚問夫，以上皆看官爻。﹝公用官爻，私用財子。括遇奧妙，而用最捷。兄弟傷財，不為輔用﹞

　　占買賣財，占家宅事，占婚婢事，占求財事，占婚姻事，已上皆看財爻。

﹝古字「已」，今作「以」﹞
　　或問：「言公私用事，止言財官，而不及父子兄弟，何也？」，答曰：「天下之事，散而言之，紛若物色；總而言之，不出財官二字。占官必用父母，占財必用子孫。兄弟是破財之人，不為主、不為輔，何必看也？」
　　凡卜筮者，但用心於財官，則括天下之理，此法簡而最捷，若分支劈脈、瑣碎求之，則萬物紛然，無以折衷，用心多，功力少，《元龜》「六神」之類是也。故吾捷法，惟以財官伏五鄉而定吉凶，自然神妙。
07．出現伏藏
出現旺相，為久為遠；伏藏有氣，只利暫時。
　　現為重迭，為再用，為兩事，財官兩事出現旺相，可宜久遠，若持世忌動。伏藏旺相，更看日辰透出，或伏世下，可取，雖成只利暫時，不能久遠也。

﹝出現旺相，久遠；伏藏有氣，暫時。﹞
　　或問：「出現為重疊，為再用、為兩事，何也？」，答曰：「且如乾卦為主，後七卦皆從乾卦中來，其出現財是伏藏中而又出現也，豈不是重疊乎？故取占事為再用、為兩事。」

　　又問：「伏藏有氣，只利暫時？」，答曰：「本宮財官伏世下方可取，不伏世下則不取也。旁爻財官非也，必要細看，不可忽。」
08．占財伏鬼
財伏鬼鄉，買賣遭傷；日辰福德，方始榮昌。
　　財爻伏官鬼之下，乃財爻泄鬼無氣，須是子孫旺相，透出日辰，或持世上方有，蓋子孫能剋官鬼也。

﹝此論妻財，伏鬼鄉斷。﹞
　　或問：「兄弟能剋財，官鬼不傷財，官鬼剋兄弟，何故買賣遭傷？」，答曰：「不曉其理，則斷卦不靈。財伏鬼鄉，財則去生官，財爻泄氣，況用財以子孫為輔，官鬼生父，父去剋子，財爻內外受傷，故買賣不能獲利，反能傷財。若日辰是子孫，子能生財，剋去官鬼；日辰是財，財能剋父，使得出現，亦有財也。」

﹝財去生官，財爻泄氣，日辰子孫，剋官生財。﹞
09．占財伏兄
用財伏兄，口舌相侵；若在世下，旺相可成。
　　財伏兄弟之下，本無氣無財，卻喜財爻旺相，貼世下透出，值日辰方有。
　　或問：「用財伏兄，口舌相侵矣，緣何在世下又旺相可成？」，答曰：「財伏在兄弟爻下，是財被他人把住，故生口舌。若伏世下，世持兄弟，我去剋財，財又旺相，豈得不成乎？」

﹝世持兄弟，我去剋財，財旺必得。﹞
10．財伏父子
財伏父母，旺相得半；財伏子孫，有氣必滿。
　　財爻旺相，伏父母爻下，求財有一半。財伏子孫之下，世應不剋，終是有財。若子孫旺，父母爻持世應，亦不能剋子孫，求財亦有。
　　或問：「財伏父母旺相得半，不審何故？」，答曰：「用財須子能輔財，財伏父下，則子不能生財矣。止有本等財，故曰一半。」
　　又問：「財伏子孫、世應不剋，久必有財，是不剋何爻？」，曰：「不剋子孫爻也。故下云，若子孫旺相，縱父母持世應，亦不能剋子孫，求財亦有也。」

﹝父能剋子，干不生財，干能生財，□相亦滿。﹞
11．占鬼伏兄
用鬼伏兄，同類欺淩；若不虛詐，人不一心。
　　官鬼伏兄之下，為同類欺淩、不忠。若官鬼旺相，喜持世，透出日辰吉。
　　或問：「用鬼伏兄？」，答曰：「兄為虛詐，為口舌，又與同類為劫財。占官事而鬼伏兄，主同類欺淩，官府多詐、吏貼賺錢，所謀之事，到底脫空。若旁多官鬼旺相，持世，日辰是官鬼，方可用，蓋官鬼能剋兄也。」

﹝此論官鬼，伏六親斷。﹞
12．占鬼伏財
鬼伏財鄉，因財有傷；官吏阻節，獨發乖張。
　　鬼伏財下，因財不吉，官吏阻節，須是官鬼旺相，伏世下，或與父爻俱透出，直日辰方許，又忌獨發。
　　或問：「財能生官，何故因財有傷？」，答曰：「財固生官，但用官為主，必用輔之。父母為文書，官伏財下，財去剋了文書，主官人要錢，文書有阻。若官爻伏財，是世下，或父母透出，直日辰，如此可用。若父母持世獨發，則重疊艱辛，事不濟矣。」
﹝官伏財下，窮□文書，官伏財世，見父可圓。﹞
13．官伏父母
鬼伏父母，舉狀經官；若財世上，求之不難。
　　鬼伏父下為官化文書，要貼世，或官鬼旺相，或文書直日，利經官下狀及補名目之事。
　　或問：「鬼伏父母如何處用？」，答曰：「鬼伏父母，若在世下，方利下狀趲補名目事；若在他處，則亦艱辛矣，蓋父母為重疊神也。」

﹝鬼伏父下，□世則利，□在他處，□□艱辛。﹞
14．官伏子孫
鬼伏子孫，去路無門；官乘旺相，透出可分。
　　鬼伏子孫，只宜散憂，若用宮，須是官鬼旺相，透出直日辰方可。若子孫旺相，占看夫病即死。
　　或問：「官伏子孫去路無門？」，答曰：「如羝羊觸藩，不能進退，若官爻旺相在世下，世上旁爻子孫無氣落空，則不如此斷。倘子孫旺相，官爻無氣落空，亦不如此看，可斷有人關節，或官吏阻滯而已。」

﹝鬼伏子下，羝羊觸藩，不能進退，□□□□。﹞
15．官鬼伏官
官鬼伏官，小人作難；若親見貴，方許開顏。
　　若官伏鬼下，乃關隔之象，又主小人作難，若得旺相相扶，親見貴人可就。
　　或問：「鬼伏官下乃關隔之象，主小人作難，何也？」答曰：「親爻官鬼是貴人也，旁爻官鬼是吏貼也，官人被吏貼遮蔽，不能出現，此所以小人作難也。」
　　又問：「若親見貴人，如何又得開顏？」，曰：「凡用官伏官，皆被旁艾所隔，若用官伏官之卦，但世爻動化官鬼父母。故宜動身親去見官，官則用爻之神，父則輔助之物，於官有益，不至相傷，所以開顏也。」
﹝親爻官鬼是貴人，旁爻官鬼是吏貼。﹞
16．出現重疊
出現重疊，還須旺相；若乘土爻，更看勾象。
　　世爻出現，乘父母官鬼，子孫妻財旺相可取，休囚不可取。若乘辰戌丑未，更看勾合何爻也。假令大有卦，甲辰父母持世，為雜氣，能勾申子辰化水局，子孫不宜官用。
　　或問：「更看勾象，如何看？」，答曰：「如火天大有，能勾申子辰水局，傷官者，以甲辰土父墓持世也。若不乘土爻，便不看勾象矣。又如隨卦，世持庚辰，能勾申子辰合水局，利幹文書之事。若中孚卦，世持辛末官墓，不能勾亥卯未官局，以艮宮親爻寅木是官，卯木非官也。」
17．子孫獨發
子孫獨發，為退為散；若乘旺相，亦可求財。
　　子孫為傷官之神，發動利脫事，若乘旺相，亦可求財，出現更看變爻。子孫又為九流、中貴、福德、醫藥、蠶禽。乾和尚，震道士，兌尼姑，巽道姑，坎醫藥、，離小士，艮法術，坤師巫。
　　或問：「乾和尚等如何說？」，曰：「乾為圓、為首、和尚圓頂象天也。」
　　又問：「子為和尚？」，曰：「子孫在乾宮，其類神，乃為和尚也，餘以類推之。」
18．兄弟獨發
兄弟獨發，為詐為虛；若乘旺相，財破嗟吁。
　　兄弟為劫財之神，大忌隱伏。動發主虛詐不實之事，凶不凶、吉不吉，若旺相，主口舌憂疑破財，如出現發動，更看變得何如，大怕化鬼爻，凶。
　　或問：「兄弟為劫財之神，大忌隱伏發動，何也？」，答曰：「隱伏看兄弟伏在世爻下也，不伏世爻下，非為隱伏。動發者，兄弟獨發也。」
19．父母獨發
父母獨發，重迭艱辛；若乘旺相，文書可成。
　　父母為重疊之神，大忌出現發動。若趲補名缺，求書劄、取契，得旺相動發可成；若坐休囚，不可憑准矣。
　　或問：「父母為重疊之神，何故為重疊？」，答曰：「凡六親只有一重，惟父母有兩重，如祖父母、父母也，故父母發動，重疊艱辛。

　　又問：「如坐休囚，不可準憑？」，曰：「父母發動，旺相尚自重疊艱辛，若休囚豈可憑乎？」
附：動止章
　　凡占官上馬，看文書爻入墓絕日去，墓，藏也；絕，止也。占自身，或占父在外欲回家，看世爻絕墓日動身。又看世持甚爻，待日辰沖便歸。如卦中化出爻來生合世爻，或去刑剋沖害世爻，便是此事搭住，如財爻是婦人類。
20．官鬼獨發
官鬼獨發，為欺為盜；若臨吉神，功名可望。
　　官鬼為官史，若求名遇吉神，必主立身清高，若臨凶神，必主興訟，賊盜弄魅害人之事。
21．妻財獨發
妻財獨發，生鬼傷父；問病難痊，占親無路。
　　大抵財動剋父，亦能生鬼；然財爻宜旺，不宜空；宜靜、不宜動。惟占脫貨，要財爻發動。如占婚姻，財動必剋翁姑；占訟，主剋文書，若財鬼俱動者，父有元神而翁姑不剋，文書有成。
　　已上專論五鄉公私兩用，為卜易者提綱捷訣也。
22．占身命
世爻為命，月卦為身；得則富貴，失則賤貧。
　　人之身命，冬至後占得陽卦陽爻為吉。假如正月占得二月卦為進，更加旺相祿馬，有子有財，居於有德之位，誠為有福貴人，如冬至後占得陰卦陰爻不吉。正月占得十二月卦為退，兼以相刑相剋、休囚又無財無子坐於不吉之爻，則為貧賤下命，俱以得時為吉，失時為凶也。
﹝正月占得卯爻為進，丑爻為退。陽卦陽爻為得，陰卦陰爻為失。夏至陰卦陰爻為得，陽卦陽爻為失﹞。
23．占形性
外卦為形，內卦為性；若占其人，以用而定。
　　以外卦為形貌，內卦為性情。
　　乾在外，頭大面圓，逢剋則破相；在內，則心寬量大。
　　兌在外，則和悅多言；在內，則心小膽大。
　　離在外，文彩；在內，聰明。
　　震在外，身長有鬚；在內，心暴不定。
　　巽在外，身長有鬚；在內，心毒而忍，安身不穩。
　　坎在外，形黑活動；在內，心險多智。
　　艮在外，其頭上尖下大；在內，心志固執。
　　坤在外，厚重；在內，主靜，逢凶則魯鈍。
　　再以五行隨卦之金木水火土通論：
　　金為人潔白貞廉、骨細肉膩，聲音響亮。為性不受激觸，處事多能，好學，好酒，好歌唱，如帶殺重乃武夫，或多武藝。
　　木主人物修長，聲音暢快、鬚髮美、眉目秀，坐立身多攲側，為事窒塞，無通變之謀。如死絕則人物瘦小，髮黃眉結，柔語細聲，不能自立之人也。
　　水為人背小團面，色或焦，行動搖擺。為性大寬小急，處事無定見，喜淫、好酒，少誠實。若帶吉神貴福者，乃志量廣大，包含宇宙之才也。
　　火人面貌上尖下闊、印堂窄、鼻露竅、精神閃爍、語言急速。性躁、聲焦，其色赤或青不定。坐須搖膝，立不移時，臨事敏速，旺乃聰明文章之士。
　　土人頭圓、面方、背方、腹闊。為性持重，處事沉詳﹝另作「沉重」﹞，語言簡默，動止不輕。如遇墓絕，乃塊然一物，無智無謀無能之愚人也。
　　論女人性形：
　　金財端正德貞潔，美貌團圓似明月，心性聰明針指高，肌膚一片陽春雪。
　　木財妖態勝仙娃，能梳雲鬢似堆鴉，身體修長眉眼秀，金蓮慢把翠台遮。
　　水性為人多變更，未有風來浪自生，若加玄武咸池併，巧似楊紀體態輕。
　　火財為人心性急，未有事時言便出，鬢髮焦黃骨肉枯，夫婦和諧難兩立。
　　土財不短亦不長，絕美人才面色黃，若逢吉曜生佳子，性慢言慳福壽昌。
24．占運限
大小二限，從初世起；陽順陰逆，六位周流。
　　卦之大限，以陽世為順，陰世為逆。陽順則自世而上，陰逆則自世而下。每一爻管五年，周而復始。逢生令則吉，遇刑傷則凶。

　　﹝卦之運限，陽世順上，陰世逆下，小限亦同。﹞
　　其小限一年一位周流而已。
　　假如丁酉年七月甲午已巳時，占得大壯，自一歲在世上，至六歲與十歲在六五，至十一歲在上六，至十六在初九，二十一在九二，二十六在九三，甲辰比肩但二十七歲小限在上六，故曰大小二限併兄弟，必先傷妻而後破財，餘倣此。
　　又有以本體為初，互體為中，化體為末者。
　　又有以本卦管三十年，每爻五年，以之卦管三十年，每爻五年，學者亦可參之。
25．占婚姻
喜合婚姻，世應宜靜；財官旺相，婚姻可成。
　　世應有動便不成，男家娶妻看財爻，代占同。女家嫁夫用鬼爻。忌動出現，怕沖，若旺相可成，世應相剋不久。世夫應婦。又看何人占之，占夫忌子孫發動，子孫持世不成，占妻忌兄弟發動，兄弟持世不成。間爻為媒，父母為三堂，子孫為嗣，宜靜。卦無子孫不歡喜。
　　或問：「世應有動便不成何也？」，答曰：「世動男家進退，應動女家不肯，世應有空亦然。」
　　問：「忌二字動，忌何爻動也？」，曰：「財官二字。」
　　何為三堂？父母、兄弟、子孫也。
　　凡財爻與兄弟合，此婦不廉；五爻持鬼，此婦貌醜；財伏墓下，主生離死別；財伏鬼下，主婦人帶疾，兄伏鬼亦然。財伏兄下，主婦人淫蕩；鬼伏兄下，主男子賭博；身爻值鬼，主帶暗疾，此又不傳之妙。
　　占妻看財爻，宜靜；占夫看官爻，宜靜。陽宮端正、陰宮醜陋，在飛上應頭面四肢，在飛下應拙不穩。男占得震巽主再婚；女占得坎離主再嫁。妻在間爻，女有親為主婚；夫在間爻、男有親為主婚，但得時旺相，皆許成。出現忌日沖；世動，男不肯；應動，女生疑。用神如發動，成也見分離。間動有阻隔，或是媒人作鬼，如占女人妍醜。第五爻為面部，如財福旺相持之，絕色。父母次之，兄弟持之，貌醜陋不妍。上六爻為頭髮，如火坐之，主鬢髮焦黃色。看大腳小腳，專看初爻；初爻是陽，主大腳；初爻是陰，主小腳；重化拆，半扎腳。交化單，先纏後放。
　　附：占婢妾
　　專以財爻為主象，財爻旺相便吉，若動出官來，主生病招訟，動出兄來，主口舌；若兄爻財爻合住，主有外情不良。如有爻象與財爻三刑六害，必主因此成訟；財化子，性善；財化官，帶疾；財化兄，主淫蕩不良；財化父，老成；財化子，性遲緩不管事。
　　定婦人、女子，看財福二爻，生身世無沖剋是女子，財福生官兄，或官兄旺動是婦人。
　　凡占僱取僕從亦用財爻為主象。財不可太過，又不可無財並空亡，若如此，慵懶不向前。子化財，為人純善；鬼化財，帶疾；兄化財，不誠實，多說謊瞞騙人家；父化財，性重作事穩，財化兄，多淫蕩難托財。又看身爻，身是鬼主有疾；身是父，主識字；身是兄，多說謊，身是子，主慈善。身是財，最好。化出鬼，主生病、招口舌；化出兄，主口舌不穩。
26．占孕產
孕看財爻，胎加龍喜；旺相為男，休囚是女。
　　產孕須尋龍喜胎神。白虎臨於妻財旺相，為男；休囚是女。
　　乾兌坎離在下卦，主順生；震巽艮坤在下卦，主逆產。蓋乾首、兌口、坎耳、離目在下為順，以震足、巽股、艮手、坤腹在下為逆也。
　　假令乾宮子孫以水長生在申，到午為胎爻，三合寅午戌三日內生也。
　　要知男女，胎爻屬陽生男，胎爻屬陰生女，坤卦六爻安靜生男，此乃陰極動而生陽，又不可專泥也。

　　﹝六爻陰極生男，六爻陽極生女。﹞
　　凡占老娘看間爻，持財子，老娘手段高；持父兄官，手段低。占奶子，看財爻旺相有乳食，財爻無氣或空，乳少。

　　　　﹝四旺財子，老娘手高。財爻旺相，奶子有乳。﹞
27．占科舉
科舉功名，於求進職；皆取官多，旺相必得。
　　凡占赴試、謁貴、面君、參官、到部謀幹等事，看世上有無文書。若父母旺相，可許。但官爻旺相，便吉。忌子孫持世，不中。占赴任，子孫持世或獨發，必不滿任也。
　　或問：「看世上有無文書，何也？」，答曰：「此專用官為主，用爻為輔，所以要父母在世上也。以文書為主，要文書持世無刑剋，太歲貼身，必作狀元。」

　　﹝太歲為天子，月建為臣子，太陰為皇后，歲后三辰是。﹞
　　凡占試，以鬼為主，看伏在何爻下，要日辰生扶合出。且如春占剝卦，官在文書爻下，有氣，日辰合出，主試中式。求職請判，宜官鬼出現，忌動發，在任宜鬼靜，鬼發有動，子動有替。
　　若六爻中只一爻動最吉。兄動，事不實，難成。若現有氣，可速成，怕落空。易云：「動爻急如火」。次或出現文書與貴人。但卦中元無或不入卦，或落空，其事難。官與文書俱旺相，亦要持世方可成。應爻不剋，事體分明。乾兌坎宮，謀事不一，見官用動，其人多出，見亦生嗔。
28．占謁貴
官鬼為主，世我應彼；世應相生，得遇和喜。
　　凡占謁貴，以外卦取，外陽爻可見，外陰爻不見。陰鬼陽世再見，陽鬼陰世已外出。
　　﹝外陽可見，外陰不見，陰鬼陽世再見，陽鬼陰世已見，外卦出現，在家。伏藏應動，不在。﹞
　　出現在家，忌外卦獨發。伏藏應動，皆不見。看財爻旺相出現，忌動用官，看官爻，忌世應坐鬼，又須問見何人，看用爻為主。
　　謁見，用爻出現旺相不動，在家；若空、沖、散，不在。世應相生合則吉，相剋必凶。
　　世剋應，或剋用爻、皆致怨之象，當俯仰小心。應剋世、或用爻剋世，雖皆願見，亦憂刑。應用相剋不及相生也。卦有身，相見更看用爻，用爻生身尤好；卦無身又無用爻，或用爻空亡，終不見。
29．占買賣
財福出現，買賣必利；世應相生，交易可成。
　　卦占買賣，惟要財福出現，如無不利。若是兄宮發動于上爻，必知地頭不吉。兇殺泊四五，途路坎坷多。
　　財支持世剋身得利，發動剋身亦利。外剋內，應剋世，易得財；內剋外，世剋應難得利。
　　內旺相，外無氣，其物先貴後賤。
　　財旺相，主貴、宜賣；財休囚主賤，宜買。
　　兄財不利，鬼動賤發，月建臨財則吉，官鬼臨庫，公財吉，私財凶。
　　卦有二身三身者，財當與人分共，本宮鬼化財可求，本宮財化鬼防失。
　　﹝外剋內應，剋世易得。內剋外世，剋應難得。財旺相，主貴宜賣。財休囚，主賤宜買。﹞
30．占求財
財來扶世，求之不難；財空鬼旺，千水萬山。
　　卦之占財，要財福旺相，無則不吉。世爻旺相剋應，徵索可得，財以剋為索物也，故青龍上臨月合吉神并世應，而六位有財可得。白虎臨財已先嗔、臨應他先嗔，比和則無關，鬼動則必經營也。應生世，雖無財亦可求；外生內、應生世，或比和不落空者，雖未有，尚有還財。子爻動彼自不還。死氣財必長生日得。外剋內卦宜出財、內剋外卦宜入財。
　　將本求利，須要財爻持世，應旺相，有氣，乃大吉。財爻無氣，雖有亦無多。財爻空亡，其財決無，尤防破失。財爻生旺可倍加，休囚減半。逢沖，將入手有阻。
　　空手求財，雖有財爻，却要鬼旺方為全吉。如財爻旺相，卦中無鬼，雖財可求，實無可得。若有鬼無財，雖有高術，亦不得財。二者必用二全，方為大吉。父母化財，先難後易；財化父母，先易後難。財化兄弟，先聚後散，兄弟化財，先散後聚。
　　前卦有財，後卦無財，速謀有得，遲則無。前卦無財，後卦有財，遲取方有，目下未值。財之多寡，須憑爻之衰旺決之。
　　子孫為財之源，若加青龍發動，不問財爻衰旺，決可求謀，乃大吉之兆。父母動則子受傷，不能生財。財源已絕，若遇白虎同登，凶。縱其財旺生合世爻，止許一度，不可再圖。
　　世為我，若財來生我、剋我，皆吉，乃易得之象；若我剋財爻，謂之剋退，財靜猶可；若動，如入下逐高，不能及也。若世安靜，財爻發動，生我、剋我，此財來逐我之象，決主易求。
　　看得財日，須與日辰合方得入手。若旺相之財，墓日可得；無氣之財，生旺日乃得也。
31．占博戲
博戲鬥禽，福旺物真；財為利息，鬼動不贏。
　　世應見鬼爻皆敗，乃彼我不得地，世旺剋應，我勝；應旺剋也，彼勝。子孫妻財喜扶世，我勝。子孫旺相喜動。
　　或問：「妻為我物，鬼為彼蟲，如何取用？」，答曰：「此言鬥禽蟲也。若轉變之事，則不一同專，要子孫持世旺相，或獨發便贏，若鬼兄財爻動便輸。要知當日，俱以時辰取福德言之。」

　　要知取何爻財，但向五鄉取，何爻若旺者便是，此捷法也。間爻動，衝撞多；兄弟動，多鬥；鬼財動，必輸。
　　﹝比有兄弟，妻財父母，官鬼獨發，皆是轉象。﹞
32．占出行
遠行出入，財旺大吉；鬼旺多凶，持身最吉。
　　財為行李，子為喜悅。凡鬼爻持世，兄弟獨發，鬼爻旺相，鬼墓貼身，遊魂八純，皆不可出行。
　　﹝身旺大吉，鬼主多凶。﹞
　　或問：「遊魂、八純皆不可出行，如何？」，答曰：「遊魂主忘返，八純主賓不和，故不利出入也。」
　　﹝歸魂八純，鬼墓臨身，兄弟獨發，皆不可行。﹞
　　動宜行。世應俱動，宜速行。旁爻動，利行遲。八純，不宜遠行。世墓方大忌。
　　要看第五爻持世為緊，但宜財爻、子孫持世，或旺相動便好。
　　只怕鬼兄動。世爻化入墓，化出兄鬼，主有口舌，或主病。世空去不成，或動爻沖剋世爻，便斷此人傷我。如鬼爻，鬼賊官事。兄爻，口舌是非。父爻，船事不便，或文書等事。財爻動，當有財物之喜，子孫動，或化子孫，去有財喜。
33．占行人
行人用財，鬼動必災；應爻坐鬼，無透不來。
　　但以財為用，親爻為行人，旁爻為音信，持世立至。遠，三日。近，當日。財爻出現，旺相來速，休囚來遲。財爻伏藏，旺相，直日便至；旺相不直日，未來。財爻出現，旺相直墓月分方歸。大忌應爻坐鬼，兄弟須是日，日辰透出安靜，以財生旺日到，亂動以父母生旺日到。
　　初爻為足，二爻為身，身足俱動來速，第三爻動，難得來。父母為信。
　　或問：「親爻為行人，何為親爻？」，答曰：「財爻也，乃本宮之財，非旁爻財也。旁爻之財，但為信，而本宮之財為行人。」
　　又問：「三爻動如何難得便來？」，答曰：「第三爻化出財爻，乘旺相動，便到。世空，行人便至。應空，未有歸期。」
　　占家親，在外以墓為歸，若爻神出現，無日辰刑剋，行人可待。若在遠路，看用爻值月何建，以審行人。應空，過一旬。歸魂卦世動，不來，或去別處。
　　凡占，必用爻三合日歸，如子爻為用神，取辰日回，如不回，申日回，申子辰三合也。遇空不取。
　　若用入世墓，亦主回。應空有阻未至；世空便到。應持鬼去遠。子孫、財爻持世，遠三日、近二日回。第五爻動出財爻或子孫爻，行人在路了。
　　應動，行人發身了，亦看動出何爻。官鬼主有病。兄弟主口舌，或無盤費。父母動，船中有事，主有信。財動，便至；鬼爻旺相官事擔任。
34．占逃亡
逃亡看世，失物看財；財動物出，世動難來。
　　凡占人逃去。歸魂，自歸。八純卦，在親友家。一二三世，易尋。四五世，難尋。內動近，外動遠。
　　占六畜、小兒，看子孫。失物，看財。應不動，財不動。兄不動，財不空。鬼不發或伏藏，可見之象。已上雖可尋，若卜得坤艮宮，財在大路，亦不能尋矣。
　　更問失何物，若失文書牌號，當以父母爻取。
　　或問：「世爻動如何難來？卜八純卦何故在親友家？」，答曰：「外卦是六親出現也。」
　　又問：「一二三世易尋，何也？」，曰：「一二三世，下爻去沖應，又外卦出現，故曰易尋也。」
　　又問：「世在五六爻難尋者？」，曰：「外卦伏藏也，遊魂主去遠，歸魂主自歸。」
35．占逃亡方位
世宮為方，應宮為所；歸魂八純，互換宮取。
　　世爻之宮為方，一爻獨發方可取方。歸魂八純以換卦宮取，乾互坤，坎互離，艮互兌。乾艮宮在山，坎近水，兌奴婢家。大怕鬼爻持世，應變出現鬼爻，乘旺相凶。
　　或問：「世宮為方，何也？」，曰：「如天風姤卦辛丑持世，巽宮乃東南方也。」
　　又問：「應宮為所，何如？」，曰：「天風姤卦，應在壬午，宮在東南巽方，官人家也。」
　　又問：「歸魂八純，互換宮取，如何互換？」，曰：「如占得純乾去看空，逃亡人在西南坤方也。又如兌卦，往東北艮方尋，艮卦往西方尋，此互換宮方取。」又問：「震巽離出外必無歸？」，答曰：「震、巽屬木，離屬火，皆非藏之處者。下文乾坤艮兌而不及震、巽、離者，此也。震，蘆葦中或舟船中；巽，匠人處、竹木中處；離，窯冶處、古廟裏。」
　　世與內動在近、應與外、動在遠。用神出現，以旺為方；用神伏藏，以生為方。丑東北，辰東南，未西南，戌西北。
　　又斷應與用同，應是兄弟，本貫相識之家；應是官鬼，有勾引入出去，或官司去處；應是父母，投親戚家，或入手藝人家；應是妻財，奴婢、妓、弟人家；應是子孫，在寺觀廟宇裏。
36．占失物鬼祟
陽鬼為男，陰鬼為女；若是伏藏，返對而取。
　　占賊占祟，以鬼陰陽為用，占主女男看得何官。如占賊，陽宮鬼出現，主男鬼；伏藏主女。陰宮鬼出現，主女鬼，伏藏主男。占祟，鬼無正形，但以支干取之。鬼動以單為少陽，拆為少陰，重為太陽，交為太陰。如分老少何人，但看應爻最切。

　　﹝陽宮鬼男，鬼伏是女；陰宮鬼女，鬼伏是男。﹞
　　或問：「若是伏藏，返對而取，何謂返對？」，答曰：「用返對顛倒也。陽取陰，陰取陽之義。」
　　又問：「返卦時，何以知賊之巢？」，曰：「但向鬼生方尋之。」。問：「何以知鬼生方？」，曰：「但看財爻伏何爻之下，如姤卦，財伏子孫下，在西北方，僧道小兒處也。」
　　又問：「何以定獲賊之日？」，曰：「看子孫旺日是也。」
37．占賊盜
若有兩爻，可別單拆；忽有獨發，鄰中可測。
　　卦有兩爻鬼者，以單拆分取之。六爻中一爻獨發，亦可取父母為老，子孫為幼，兄弟為男，妻財為女，官鬼橫惡，占賊過犯人。
　　或問：「若有兩爻，可別單拆，如何別之？」，曰：「一卦兩爻鬼，以單為陽人，拆為陰人。如俱為拆，只是陰人，鬼化鬼，乃過犯人也。」
　　以應爻為主，財為財，鬼為鬼，出現最急，旁爻為次。凡財出現於五爻之下，不動可見。
　　非鬼為賊，獨發爻亦可取，若有鬼為賊，更取日干為主，分辨老少。
　　凡占六畜，只以子孫為用，父母動則休矣。
　　凡失物專看財爻，本象要旺相不空不動，可見；如財爻空了、動了，是出屋也；更無氣，決不可見。
　　官鬼為賊，子孫為捕捉，兄弟為眾，父母為衣服、文書，財為失物。
　　如子孫旺相，其賊必獲；子孫無氣或空，難獲；鬼爻空，決尋不見。
　　六爻無鬼安靜，非賊偷去，乃自失也。
　　財在內卦安靜，旺相，物不失，必在家中；內外俱有鬼，偷與外人；鬼剋世爻，主驀然揞見賊贓；鬼刑世，主賊再來，必有所損，宜防之。財化鬼，婦人為賊；子化鬼，小兒或出家（人）偷盜；鬼化鬼，過犯人拿；父化鬼，掌文書或老人為盜；兄化鬼，相識昆仲為盜，有多伴。
38．占鬼神
休囚為鬼，旺相為神；本象家親，他宮外人。
　　（一）六爻定體：
　　六爻　公婆　家親　佛道
　　五爻　父母　口願　土神
　　四爻　叔伯　土神　半天
　　三爻　兄弟　門戶　境神
　　二爻　夫妻　土地　家神
　　初爻　小口　竈君　司命
　　（二）五行鬼：
　　金木，橫死；土，時疫；火，勞血；水，落水。
　　（三）八純卦：
　　艮，五聖；震，天神；巽，木神；離，火神；乾，功德；坤，家神；坎，落水；兌，口愿。
　　（四）五鄉獨發，剋日剋世取之，各有兩義：
　　父母家先，子孫小兒，妻財婦婢，兄弟陽人，官鬼橫惡，已上隨爻。
　　或問：「本象家先，他官外人，何也？」，答曰：「本象鬼動是家親，旁爻鬼動是外人。假如乾卦壬午鬼動是家親；大有卦己巳鬼動，是外人也。」
　　問：「土鬼何也？」，曰：「此乃當處靈驗之鬼，俗謂之神者也，旺相為神，休囚為鬼，動爻剋世剋日，亦可取祟。
　　《易林》云：「察禍推其鬼處，還將身配六親，相剋招生，便見禍之端的。」
　　（五）附六神
　　青龍：善惡、經文、蘸祀、廟香。無氣帶刑，自縊死。
　　朱雀：花幡、口愿、符命、竈神。無氣帶刑，勞死鬼。
　　勾陳：天曹、勅士。無氣帶刑，黃病路死鬼。
　　螣蛇：夜夢、驚恐、上許下保福。無氣帶刑，夜夢見鬼。
　　白虎：金劉神、作犯白虎、刀傷鬼。無氣帶刑，刀傷鬼。
　　玄武：上真、北陰神。無氣帶刑，落水陰鬼。
　　凡祭賽有三，如祀上帝，即取藏爻中鬼神祗，當用月建；神堂家廟，當用日辰。皆要生合卦身，不宜刑沖，亦不要動爻剋害刑沖。如合生，福利而吉；若帶刑沖，反招禍。卦爻中鬼自化入墓，必有不了再牽之患。
39．占詞訟
舉訟興詞，要官有氣；若是被論，休囚卻利。
　　凡下狀論人，官爻旺相出現，必贏；若占被論，官爻休囚，鬼爻持應，世爻剋應，子孫持世，反得理，吉。若代占人坐獄，忌世下坐鬼，鬼墓持世，凶。但鬼爻動，便不可與人爭，財動折理，亦不可訟。
　　或問：「代人占坐獄，忌世下坐鬼，代占看應，何故反看世也？」，答曰：「此理最微，人所不測，宜，於是有疑，唯世下坐鬼便去沖應合應，故主離脫，汝若不信，請以六十四卦取之。」
　　又問：「如何財動折理？」，曰：「財為理，財動便主理虧，蓋財能傷文書，文書既被傷，安得有理？」
　　又問：「財化財如何？」，曰：「雖有理而不勝。」
　　問：「官化官如何？」，曰：「推移主有詐偽事在後。」
　　問：「父化父如何？」，曰：「事重疊，遲遲未決。」
　　問：「子化子如何？」，曰：「主干連小口。」
　　問：「兄化兄如何？」，曰：「主對頭爭執。」
　　凡外有客鬼持世，主必遭虧，更有罪名；父動剋世，因勾惹之事，世空自散宜和解，應空詞訟沒期程。
　　凡世持鬼、鬼動入墓，卦中無財，必在獄中死。
　　凡卦爻變鬼，刑沖家身世，主徒流之罪。
　　如金爻是鬼，刑剋身世，化死墓絕，必主死罪官事。不宜官鬼動，動則看來生合沖剋世應，以定彼此吉凶。
40．占脫事散憂
脫事散憂，子孫旺相；世動自消，不成凶象。
　　凡占脫事散憂，要子孫旺相出現，或子孫獨發，世爻動亦自散。忌應爻剋世，鬼爻旺相，獨發凶。
　　或問：「世動自消，不成凶象，何也？」，答曰：「只是世動，我可脫，如財動，利乾貨之義。」
　　又問：「世動出官鬼，如何？」，曰：「世動只是遲滯難脫，主亦無事，若占論何日出禁？須要得日辰沖散六害，方出。如世爻持未，得丑爻動，或日辰是丑，當是丑日出獄也。身爻世爻被太歲沖、生、合，有赦也。」
　　假令有人占推役與人，要世空，子孫獨發，旺相，又要官鬼空，或官入墓絕，應持鬼，好。若世生官，凶，難脫破財；官鬼動化出，同。
　　且如疑一人阻我事，要占是他否？專看應爻持財，子父並安靜，不是；空亦然；應是官鬼，或化出兄弟，是此人也。
41．占疾病
凡占疾病，應藥世身；若坐墓鬼，病主昏沉。
　　卦有三墓：宮墓、鬼墓，以世為身，忌生鬼爻。本宮墓鬼得之者，主自身合災，暴病未可，久病必死。
　　以應為藥，忌坐鬼爻，旺相凶。本宮墓鬼得之，主無藥，服藥不效，大怕申酉爻持世，占病重大忌，木爻獨發，鬼爻旺相、伏世下，旺爻動剋世。
　　或問：「卦有三墓，何謂三墓？」答曰：「如天風姤卦，旁爻丑持世，乾宮屬金墓在丑，此是宮墓。如中孚卦，世持辛未，艮官屬土，以寅木為鬼，木墓在未，此是鬼墓。如泰卦，甲辰持世，坤宮屬土，以亥水為財，水墓在辰，此是財墓。」。問：「何謂得之？」，曰：「得之者，世爻上逢之也。世為我身也，凡墓爻故主自身合災也。暴病未可者，墓滯也，故未可。久病必死者，病久氣衰，而又入墓，豈得不死？」
　　又問：「何不言財墓？」，曰：「財墓吉兆，故以財言之，若占婦人，逢此須大忌。」
　　又問：「鬼爻旺相伏世下何也？」，曰：「世為我身，鬼伏世下，是病隨我，所以忌之。」
　　看鬼伏何爻下，於金木水火土分辨之。伏父母，憂心得，或動土得，或往修造處得。鬼伏兄弟動，失饑傷飽得，或因口舌氣上得。鬼伏子孫動，因牽惹得，或慾事太過得。鬼伏財，飲食得，或買物件得。官鬼出現，驚恐怪異，或寺觀廟宇中得。土下伏土，瘡腫。火下火，手足。金見金，悶亂。木下木，寒熱。水下水，冷疾。金下火，喘滿。陽宮財動主吐，陰宮財動主瀉。鬼爻現外，金鬼爻伏裡，主心腹病。鬼在內動，下受病。鬼在外動，上受病。用爻同。
　　土動主瀉，木動發寒，金動四肢或滿悶，火動發熱。木主足，金主頭、土主胸腹，火主手目，水主耳腎。飛伏俱旺相，飛為起因，以伏為受病。又世為動爻，在內下受病，應為動爻，在外上受病。間爻動，主胸膈病症。
　　《易鏡》云：「且如長男受病，宜純震之不搖；小女染病，則兌卦之不動。大忌申酉持世，木爻獨發者，申為喪車，酉為喪服，木為棺槨耳。」
42．病忌官鬼
以財為祿，以鬼為祟；鬼爻旺相，獨發大忌。
　　凡占婦人病，喜子孫旺相，持世，安靜；忌財伏鬼下，兄弟持世，兄弟獨發。世剋應，內剋外，主吐；應剋世，外剋內，主瀉。
　　或問：「婦人病占喜子孫旺相、世安何也？」，答曰：「此即用財以子孫輔之義。忌財伏鬼、兄弟持世，即用財伏兄之義。
　　又問：「內剋外何故主吐？」，曰：「內為腹、外為口也，外剋內主瀉。」
43．病忌父兄
主爻伏鬼，或伏兄弟；或伏父母，旺相大忌。
　　亂動之卦，只取主爻，大抵休囚，伏兄弟、父母、官鬼之下，剋世者死。蓋兄無食，父母無藥，官鬼真病。凡得八純、遊魂卦，病者決主沉重，占小兒主死。
　　或問：「主爻伏鬼、伏兄、伏父之下？」，曰：「此即財伏兄，財伏父母，官伏兄之義，舉一隅，則三隅反矣。」
　　又問：「八純、遊魂、歸魂卦，占病沉重，占小兒主死，何也？」，曰：「此三卦，世持父母、官鬼、兄弟，或子孫伏父母下，占大人病重，占小兒病死。」
44．占醫藥
以應為醫，以子為藥；鬼爻旺相，大忌獨發。
　　夫卦之疾病，以用為主，以鬼為病。
　　金鬼，肺腑疾、喘嗽、氣急、虛怯、瘦瘠、或瘡癤、血光，或筋骨病。
　　木鬼，四肢不遂。肝膽主病、右瘓左癱、口眼歪斜。
　　水鬼，沉塞、痼冷、腰痛、腎氣淋瀝、遺精、白濁、吐瀉。
　　火鬼，頭痛發熱、心胸焦渴、加朱雀狂言譫語、陽症、傷寒、嘔逆。
　　土鬼，脾胃發脹；黃腫虛浮、瘟疫時氣。
　　凡占病，必察用爻，占父母，必要父母有氣。縱遇凶卦，但主沉重，不致喪亡，若用爻空亡及不上卦，更逢凶殺，決主不起。用爻無氣，若得旁爻動來生扶，此同生旺，決無咎也。若凶殺臨父母，或父母空，便可言雙親有病，諸爻皆然。鬼爻持世，沉重，絕日輕可。鬼化鬼，其病進退，或有變病，或舊病再發，或症候駁雜，一卦二鬼亦然。鬼爻持世，病難除根，鬼帶殺持世，為瘵病難脫體，乃養老病矣。
　　青龍臨用爻或福德爻，其病雖重終可療。青龍空亡卦無吉解，病凶。
　　白虎臨父母當損，若值財上妻遭傷。子孫際遇終成否，兄弟逢之亦不昌。更並官爻臨世上，自身須忌有災殃。
　　金鬼不宜針，木鬼不宜草木，水鬼不宜湯飲湯洗之類，火鬼不宜灸熨，土鬼不宜服丸藥。
　　金鬼可炙，木鬼藥方，火鬼帶服寒劑，水鬼宜服熱劑，土鬼宜服木藥。
　　金鬼利南方，木鬼利西方，水鬼利土值，火鬼利北方，土鬼利東方求請醫者。
　　又，丑鬼不可（食）牛肉，未子孫當食羊。
　　鬼爻在內，病自內生。鬼爻在外，災自外至。火鬼必在南方，金鬼必在西方，道路生災，又為主胸，金鬼則病在肺家，逢火作膿，見木生風，遇蛇虛悶。
45．占家宅
家宅吉占，專用財福；財旺子空，當無嗣續。
　　卦之家宅，專用財福，上卦如無財福，便是平常之宅。無刑沖剋制，有青龍龍德臨宅，乃是大吉之家。以內三爻為宅，逢乾強盛，遇坎則陷，逢艮則止，遇震則動，逢巽則搖，遇離則麗，逢坤則靜．遇兌則說。若陽長則吉，陰長則消。
　　以印綬為堂屋，妻財為廚竈，子孫為廊廟，官鬼為前廳，合亦為門，沖乃為路，五為梁拄，上為棟牆。旺相為新，休囚為舊，青龍為左，白虎為右，朱雀論前，玄武為後，螣蛇論中。
　　水爻有水，木爻有木，遇艮有山，逢震有路，父母為橋道墳墓，子孫為寺觀廟宇。官鬼旺，則訟庭官族；休囚，則軍匠客墓。妻帶財吉，則富室豪門。伏官則贅夫招婿之家。逢吉生合身世則吉，逢凶刑剋身世則凶。
　　父母持世承祖居；父母化財，必出贅；財爻空或動，難享現成；父母空或身動，難招遺業。
46．占人口
福應生世，為我後裔；兄動財空。斷不可繼。
　　卦之人口，陽多則男多、陰多則女多。以父母為家主，以官鬼為丈夫，以妻財為婦人，以子孫為小口，以兄弟為同氣。財動傷尊，父動子憂，子動官傷，官動兄弟愁苦，兄弟獨發又為剋妻之兆。
　　妻在內則住近，卦有二財，必主兄弟。子在外則招遲，爻屬水當主數一。
　　卦無父母，占人壽命弗延，爻無妻財，兄伯貧窮是準，有子孫龍喜而無父母者，其家有遊子，白虎臨，而出僧道巫覡。有財而無官者，錢財必耗散，朱雀臨，而習呼唱賭博。有鬼無子，多怪夢而絕嗣，有鬼無財，主疾病以多端。父祖有官，必逢祿馬貴人；本身有藝，定是親神全木。
47．占起造遷移
起造移屋，財靜人安；鬼發招禍，遷動俱難。
　　起造移屋，要子孫財爻旺相出現持世，忌官鬼、父母、妻子、兄弟獨發。曰：父母為尊長，兄弟為六親，妻財為妻奴，子孫為兒女，官鬼為凶殃，以上獨發，論之看剋何爻取之。如占住屋居，第二爻動，住不久遠。若脫屋求財，利二爻動，官在第二爻動，必可脫也，不動難得脫也。
　　或問：「財靜人安，則動便不安，何也？」，答曰：「蓋父母為宅，財動便剋父母，所以不安也。」
　　又問：「第二爻動，住不久遠，何也？」，曰：「第二爻為宅，宜靜不宜動也。」
　　附陽宅
　　鬼墓方，為聖堂。子墓方，為牲畜。財墓方，為倉庫，絕為廁。兄墓得直方水生旺處為井，應為屋，鬼為廳，福為廊，財為房屋櫥櫃，兄為門。身持兄得，五事俱全；不可空，無空沖剋，上等屋也。內有一爻被沖剋，主有損壞，得空為妙。
　　如父在初爻，一層屋，二三爻闊遠，四五爻樓闊遠，上爻者，深遠，重疊屋也。如他爻變出父，屋分兩處，父空二地；地變鬼或伏鬼下，非公吏舍必是官房，不然有病人，有此象當招口舌，或招官司。父在上，未住；在下，現住。凡卦身或空，未住；身併，現住。身值鬼，屋下有伏屍。將屋脫錢，要財旺身衰，喜父空，要沖剋財合身為妙。不喜化出財爻，剋害為凶。
　　內卦二爻為宅，看動：金動，公事至；木動，風水惡；土動，生瘟氣；水動，傍河不吉；火動於鬧路中，口舌，靜吉。
　　外卦六爻，看動：兄動，夫婦不團圓；父動，上人多憂，陰小六畜；子動，爻旺，喜事重重。官動，災禍難言；財動，難為大人，女人不正。
48．占耕種
父衰財旺，收成有望；爻值福鄉，花利千倉。
　　卦之耕種，專要財福上卦，最忌鬼值五位，收成不利。世剋應，倉廩實；外剋內，倉廩虛。又，初爻為田，鬼剋，田瘦薄，難植作；二爻為種，鬼剋主再種；三爻為生長，鬼剋主不茂，四爻為秀實，鬼旺多草費功夫。五爻為收成，鬼剋主不利。已上推土鬼剋不妨。六爻為農夫，鬼剋主有疾病。
　　金鬼，旱蝗。火鬼，大旱。水鬼，水災。木鬼，耗捐﹝「捐」，或作「損」﹞。一卦兩鬼，兩家合種。年豐必須官鬼空亡，大抵財爻宜旺，不宜落空則吉。金財旺相，早禾倍收。土財旺相，晚禾豐稔。金土二爻雖不臨財，但遇吉神，亦准可論吉。
49．占蠶桑
財旺福興，占蠶大吉；爻鬼交重，不賽終失。
　　卦占蠶事，先看定值。鬼爻持世不吉，有財有子為佳。印鬼動當還賽，兄動則有損，子孫木火大吉，亥子濕死，金上白殭，土乃半收。安靜則吉，發動不利。
50．占畜養
旺財相福，牲畜有益；虎動鬼興；必防損失。
　　卦之畜養，須論定體。端要財福上卦，如無不利。鬼持初爻，雞鴨不吉，官坐五爻，牛馬難安，參合六神論斷。
　　諸爻最忌兄弟、官鬼。如鬼值上爻或曰五爻為主：金鬼牛極瘦，木鬼腳疼或腹風，水鬼散，火鬼觸熱，土鬼發痒﹝「痒」，今作「癢」﹞瘟黃。
　　逢所屬木命爻臨財福，無傷則吉。且如兄鬼臨三爻，本為不佳，卻有亥爻水命臨財福，吉，亦不為害，餘倣此推。
51．占漁獵
福興財旺，前程可望；財鬼虛臨，山枯海曠。
　　卦之漁獵，以世為主，以財為物，財子俱見旺相大吉。財值四爻，兔豕堪遇，鬼臨六爻，虎豹須防。震棒、巽弓、離網、艮犬，剋財者宜用之。若財爻值斷，如巽雞、艮豹、震兔、坎狐、乾豕、兌羊、乾虎、離雉、坤羊之類。
　　內剋外，內旺相，世剋應，得青龍財爻動，不空亡，物可得。惡殺臨財旺相，發動、剋世，主有獸傷，凶。
52．占墳墓
安墳立陵，福旺家興；鬼旺宜火，葬防後人。
　　以鬼為屍，要無氣；父母為墳，皆宜靜。以財為祿，以子為祀，要旺相、出現持世。世為風水，應為棺槨，皆宜靜。
　　或問：「旺相宜火之說？」，曰：「鬼旺只是不利，故宜火化，不宜葬也。陰宅先論墓地，次論卦身，要有財福世應，有氣相生為妙。未葬時，外亡內塚，相剋吉。不要官鬼旺。已葬後，內亡外塚，相生，鬼旺亡人安。鬼為亡身、為塚，若定塚穴高低，如卦身在初二爻，葬在低處；在三、四爻，葬在平處；在五六爻，葬在高處。若地位方向，以卦宮長生定之。如坎宮地在北方，坎水長生居申，其穴宜在申上，餘倣此。」
　　占葬年，如身在卯，酉年占，卯數至酉成七，不七年；或卯酉二七，十四年；或用月數，如變爻沖卯爻，必地既狹窄，無氣同。
53．占朝國
世應相得，君臣用心；六位無剋，萬國咸寧。
　　世為帝王，應為功臣，本宮為都。內外比和、旺相，天生聖主，剛柔動靜有常，地出奇材，最宜吉神，切忌大殺。
　　金為兵戈忌動，土為城壘宜安，水為泛濫，火為炎晴，木爻風惡，吉神為瑞。震離坎兌為四方，艮坤二卦為中土。
　　五爻為至尊，加吉神太歲，仁慈之主也。帶殺白虎，暴虐之君也。與吉神生合，必親賢任能，遠佞去奸。
　　初爻安靜，吉神持世或生世，萬民悅服。
　　本象二爻為侍臣，帶吉神左右必得賢人，加凶殺者，多奸邪便佞。
　　四爻會吉神剋世生世，必上忠君，下安黎庶。
　　子孫為儲君郡主，宜旺相不空，若大殺動刑沖剋，恐有廢立之患。子孫在初爻動剋三爻或世者，士庶民有上書直言利害；在二爻動，必有才德舌辨之臣入朝上封事；在三爻動，有賢能諸侯謁門直諫；在四爻動，左右近臣必盡忠死諍也。
54．占征戰
出兵交戰，鬼賊財糧；鬼旺彼勝，子旺我強。
　　以鬼為彼賊，以子為我軍，子孫旺相，必獲全勝，出現宜先，伏藏宜後，內凡鬼爻旺相或是獨發，或持世身，大敗之兆。若六爻安靜世旺剋應，必勝。
　　父母、城池、壕寨、雄旗；子孫為兵將軍馬；兄弟為轅門驚恐伏兵；官鬼為敵兵刀劍。
　　世應空亡，主和；世空我軍弱；應空彼兵退；世爻被鬼沖剋，我軍不利；兄弟獨發凶。
　　鬼去爻中，兄弟化出官鬼來合世爻身，主有奸人在軍中，世下伏鬼亦然。
　　凡變爻沖剋子孫，主損名將。沖剋財爻，並財持世落空，主糧受困。刑剋父母，主戰船城寨有失，指揮號令大不宜。沖剋官爻，彼賊必敗。
　　凡卦中動火刑父母、剋父母，必然火燒宮室，火沖剋財，主火焚糧草。又財為倉庫，如近子近我軍，近父近壕塞，近鬼近賊所。又父母塞位方，如坤宮西南方也。
55．占天時
若問天時，須詳內外；互換干合，方明定體。
　　仰觀天象者，干；俯察地理者，支。先看內卦有合無合，次看外卦定體。甲己化土，陰雲；丁壬化木，生風；乙庚化金，作雨；丙辛化水，必雨；戊癸化火，主晴。內外無合，次明定體。定體者，看外卦取，獨發論變。乾日月星，坤沙石霧，震雷霆電，巽風、離晴、坎雨、艮陰、兌甘澤。
　　或問：「互換干合，如何互換？」，答曰：「甲日占得離卦，甲己合則主陰雲也；壬日占得兌卦，丁壬作合木，木世主生風，此化氣也。若內外卦不與日干合，看外卦以十干求之，以日干落在何宮，假如己末日占得大有卦，日干落在離宮，主晴，己日占得既晴，則日干無所落，便可斷陰雲矣。」
56．占天道晴雨
每日之事，十干要精；壬癸動雨，丙丁管晴。
　　庚辛雨後晴，或次日便晴；壬癸連雨難晴，有風方止；甲乙作雨不妨；丙丁日月晴明；戊己陰雲不定。辰丑動雨、末戌動晴。內動速，主晝，外動遲，主夜。
　　或問：「十干動，陰晴如何看？」，答曰：「如水火既濟，己亥持世，便斷陰晴不定。財為晴，午火財卻伏在己亥水下，水旺則主雨。火旺或支辰透出午，則便斷晴。但要機變，取時言之。配以六親，百發百中，若不精熟，則不能通應矣。」
　　又問：「如何取時日？」，曰：「假如乙日占震卦，則遇辰巳時方晴，乙庚化金作雨，卻緣戌土財持世，又庚辛雨後晴，緣辰巳時天干見庚辛，此兩個時，不能雨止，過辰巳時，主午時方晴。如丙日占震卦，雖庚戌持世，不能作雨，緣日干丙字剋去庚，不能生水也。
　　又問：「辰丑動雨，未戌動晴？」，曰：「辰是水庫，丑中有癸，故此二字動，值戊己不為陰雲，而必陰雨。未戌動晴者，未中有丁，戌是火庫，故此二字動，值戊已，不為陰雲而化晴矣。

　　又問：「內動主晝，外動主夜？」，曰：「內為陽，外為陰，晝夜之道也。」
　　又問：「未戌動主晴，而癸日占得坎宮地水師，如何大雨？」，曰：「未戌動晴，以其中有丁火也，今戊戌化癸亥，癸字剋了丁火，日辰又逢是癸，併去傷了，豈得不雨？」
　　又問：「癸亥日占得坎之蒙，亦是癸日，如何卻晴？」，曰：「未戌動晴，以其有火也，今戊戌化丙子，是戊之火已透出來，日辰癸亥與上戊寅合住，不能傷丙，所以晴也。」
　　又問：「壬癸動雨要言剋日定時取驗，何如？」，曰：「如六月甲辰日占雨得乾之大壯，當日申時雷雨驟至，此壬癸剋日定時，何以知之？乾為天，震為雷，外卦震，內卦乾，豈得無雷？第五爻壬申親爻動，日值甲辰，夜半生甲子，晡時壬申透出本宮動爻，故應在申時也。」

　　﹝「晡」為太陽過午的時候﹞
　　又問：「丙申日占得乾卦，壬戌持世，如何壬癸不得雨？」，曰：「戌中有火，透出丙字，如何得雨？」
　　又問：「丁酉日占陰晴，得坤卦，此癸酉持世，如何亦不得雨？」，曰：「本主雨，卻緣日辰丁酉，貴人在酉，故丁日見世爻五癸，世在酉，是敗財之內，癸水退讓於丁火，豈得不晴？」
　　鬼動雨，變出子孫，晴。應落空，晴不久。應剋世財，晴。父母生世，雨；又動剋子，亦有雨。
　　財為晴，父為雨，兄為風，子為雲霧，在冬為雪，官鬼為雷，冬春為雪，夏為熱。專看本象要旺，持世本宮。
　　要知何日雨？曰：「父母長生日，帝旺或值日便有雨」。何日雨止？絕日空便止，餘倣此。
　　要知何日風？假如兄屬寅為東北風，亦要看當時日辰天干為緊，外卦有動，看變出者，若是水爻出現，便有雨。
57．占射覆
覆射萬物，表裏各異；以財為體，以鬼為類。
　　財為表，鬼為裏，財鬼出現，表裏皆有；有表無裏，外實內虛；有裏無表，外虛內實；財鬼俱藏，輕虛之物。
　　或問：「表裏各異，何也？」，答曰：「以財為表，以鬼為裏，有表裏皆有者，有裏無表者，此所謂異也。」
　　又問：「方圓、長短、新舊，如何定之？」，曰：「陽卦主圓，陰卦主方，應旺主新，應衰主舊，世應被剋空虛，世應相合圓物，世應比合和長物，世應相生方物，相刑剋尖物，相剋沖損物。」
　　鬼值八卦
　　官鬼在兌乾，金、玉；在震巽，竹、木；在坤艮，土、石；在坎，魚、綿、水貨；在離，絲、綿、綃；在坤離，又為文書、布帛、專數之物。
58．覆射物色
以官為物，為色為形；若居四土，可分輕重。
　　以官為色，出現正色，伏藏旁色。伏財能食，伏子能用，伏父能蓋載，伏兄不中，更以金木水火土分之，動亦可取。
　　或問：「以官為色，出現正色，伏藏旁色，如何？」，答曰：「即官鬼出現是男、伏藏是女，反對取之。官鬼為正物，隨五行取之。應為表，為皮毛；世為裏，為形狀。陽為天，主圓；陰為地，主方。應在外，主長；應在內，主短。應旺相，主新；應休囚，主舊。子孫為色，財旺能食。表受刑剋、月破、落空，則無。裡受刑剋則無，及表裡受刑剋、月破、日破，不圓。方受刑剋、月破、日破，不方。

　　子孫動，物有足，兄動有皮，財動物可食，父動物有生氣，官動不中。五鄉一鄉不入，亦可取物色。
　　合則圓，扶則長，生則方，剋則損，刑則失。
　　以內卦為地，外卦為天。青龍論左，白虎論右，朱雀觀前，玄武看後，勾陳世爻管中。
　　覆射者，須定服色事理。

　　如金爻動在乾者，內赤外白而方圓。見火則軟，逢水則堅。有緣則聚實散則象錢。若非金銀，必是銅錢。若乾象在外，或世身俱值乾，必具金銀、首飾、釵釧。旺相金銀，休囚銅鐵，團圓之象，外實內虛，福空物必空，虛福不空，其物堅實，或丙明等物，又能鑑容。

　　若金爻動在兌宮，剛柔曲折，鉛金而澤柔也，內光彩而見火，外圓而象口。旺為金銀、刀鐵；衰為雉、羊、通之器物，應是接續缺口文物也。

　　木爻動在震宮，內白者鬼象，外青朱純圓，能壯能盛，如蠶作繭，如獸作身，隨時變易，復死而生，其色蒼蒼然，青變赤，隨時變，上不侵天，下不著地，如非菓實，即是魚筌，魚筌為竹之器也。若震象在外，或身世值震，即為鞍轡、靴鞋、竹木之物也。

　　若木爻動在巽宮，聲如琴韻，香氣氤氳，謂乘遠聽，馨香象也。形體如彩影，似蜻蜓羽翼之象，在上為飛，在下繩索。若巽象在外，或身世在巽，或為顏色、絮麻、綿線、文書、繩索之物也。

　　水爻動在坎宮，旺相乘風飄流轉蓬，外黃而黑，水八為坎，隱土黑暗藏而不識，乃為熊羆也。若坎象在外，或身世值坎，麻豆魚鹽，水中所生之物也。

　　火爻動在離宮，先白後赤，水土圓藏，蓋火先見白煙，後見赤燄也。離為雉尾，而色赤，內柔外剛，雕鏤五色中應之器也。若離象在外，或身世值離，或顏色、絮麻、繩索、綿緞、布帛之物也。

　　土爻動在坤宮，坤本外黃內蒼，土實內圓外方，形如瓦礫，復能軟，若非玉器，必是一囊，旺相則堅，休囚則軟，非古器土具之物，即袋也。除此之類，為馬牛。若坤象在外，或身世值坤，為五穀、布帛、衣被、瓦瓮之物。

　　若土爻動在艮宮，青山之形，內虛外實，遇合旺相則實，無氣則虛。物形團圓不動，形如覆蓋，春秋不改，冬夏長存；若飛白，春則龜文也。若艮象在外，或身世在艮，是衣被、絮帛、土器之物也。

　　此乃究五行動爻身世之法，定剋應未來之理，可研窮而推究，不可謬意取用。
　　六爻安靜，先看世應，有無生合刑沖害，又要觀發動之爻，次究伏爻在何位下，後審卦身有無吉凶，然後定休咎。法曰：「彼來生合我者，順也；我去生合彼者；逆也。」此為吉凶之源，是故生生之謂易，通變之謂事也。

　　以財為皮，以鬼為正色，若有財有鬼，表裡俱備；若空伏，則輕虛之象。有鬼無財，則有裡有財；無鬼，則有表也。旺相重大，休囚輕小，須以同類八卦詳之。若生旺，則生氣之物；休囚，則無氣之物也，以類推之。
59．占來情
思慮未起，鬼神莫知；不由乎我，更由乎誰？

　　夫易本無八卦，只有乾坤，本無乾坤，只有太易﹝「太易」即「太極」﹞，太易者，在天為日月，在地為水火，在人為耳目。鍊其耳而耳自聰，修其目而目自明。易曰：「聖人以此洗心，退藏於密。」
60．達人事
先達人事，後敷卦爻；人事亨通，卦爻自曉。
　　真喜合宅母，必問孕事。
　　隔角剋青龍，無氣動是已死。
　　鬼伏臨酉沖宅長本命，主官非牢獄公事。
　　玄武臨門，勾陳動，是失脫事。
　　世應合五爻、水土動，風水事。
　　卦內剋鬼、沖合生財，犯刀砧六畜事。
　　天財帶天火，必占失火事。
　　怪合見月鬼，為驚恐怪異事。
　　喪車臨怪動，人口死不明事。
　　鬼剋沖基，為宅不安事。
　　鬼剋沖基或合太歲，為起造事。
　　祿馬合月鬼動，占謀望事。
　　卦內驛馬旺剋門，問出門事。
　　遷移臨旺沖動，問移居事。
　　月鬼陰喜動，為婦人妊怪事。
　　世應和合、祿馬帶財，問代謀財事。
　　文書乘朱動，五爻重隔角，為代名告狀事。
　　時鬼動沖人口，問住宅不安事。
　　來意俱不上卦，憑變斷之，重主過去，交主未來。

　　大抵求財、問病、官訟、出行等事，或占得乾卦屬金，土四九日，見又當合，求旺相□墓三六合，六合看四月相應，九日相應的是四月，見其發動，餘皆倣此。

　　五行生剋訣
　　假如木旺能剋土，若遇休囚火便生，旺相能生禍與福，休囚受制不能行。

　　五行類數
　　金四九，木三八，水一六，火二七，土五十。
　　酉四申九，寅三卯八，子一亥六，巳二午七，辰戌五，丑未十。
61．占姓字
以日配用，四象誰勝？若無象用，姓字何證？

　　卦之剋字，以日配用爻，兼內外互卦，正化體象，取勝為主，然後合成字象。
　　□□□此必是錢字，不然則成劉字，蓋錢有兩戈，劉存監刀故也。再如甲乙日占賊姓，得純艮卦土爻體見寅，寅屬木，木鬼配甲乙日，亦屬木，三體相兼，為林字姓也。他倣此。
　　但以干配姓，以支配合，以納音配字，取象度量，盡其妙理，當慎思之。

　　八卦類
乾為圓象、為點、為馬、為金玉、為言旁、為頭。
坎為雨頭、為點水，為水目，為小，弓旁為內實外虛屈曲之象。
艮為橫畫、為口、手，為門、人，為己、田，為山、水。易旁，上尖下大，上實下虛。
震為木象，為二七、為竹木，為立畫。偏撥、上大下尖、下虛上實。
巽為艹頭、為揵服、為長舉，為絞絲，上長下短，為下點。
離為日旁，外實內虛、為中、為戈、為日、為心、為火。
坤為橫畫、為土、為方、為木旁。
兌為金、為日、為鉤、為八字、為巫、為微細。
　　天干類
甲為木、為田、為日、為方圓、為有腳、為果頭。
乙為草頭、為反鉤、為弓、為曲。
丙為火、為丿﹝撇﹞、為捺、上尖下大。
丁為一、為鉤、為丁、為未出頭字。
戊為土、為戈、為中開之類。
己為挑土、為半口、為巳頭、為曲。
庚為金、為庚。
辛為金旁、為辛。
壬為水、為曲、為壬字。
癸為水、為冰旁、為雙頭。
　　地支類
子為水旁、為孑、為鼠。
丑為土、為丑、為橫畫、為牛。
寅為木、為山、為宗、為寅字、為虎。
卯為木、為安頭、為卯字、為免。
辰為土、為艮字象、為長意、為龍。
巳為火旁、為巳字、為屈曲、為蛇。
午為火、為日、為干字、為不字、為失字頭﹝「失」或作「矢」﹞、為馬。
未為土、為來字、為多畫、為木旁、為羊。
申為金、為車旁、為猴。
酉為金、為而旁、為目旁、為堅洞旁、為雞。
戌為土、為戌、為成字、為犬。
亥為水、為絞絲頭、為豬。
　　五行類
水為點水、為曲、為一六數。
火為火旁、為上尖下闊、為二七數。
木為木旁、為步頭、為竹頭、為人、十字象、為三八數。
金為金旁、為合字、為橫畫，為四九數。
土為土旁、為橫畫，為五十數。
62．占法卦數
　　假如乙丑年辛巳月丁酉日丁未時占得乾之離卦：
正卦乾　　　　　　變卦離

父母　—　戌　世　官鬼　巳　青龍
兄弟　○　申　　　父母　未　玄武
官鬼　—　午　　　兄弟　酉　白虎
父母　—　辰　應　子孫　亥　螣蛇
妻財　○　寅　　　父母　丑　勾陳
子孫　—　子　　　妻財　卯　朱雀
　　（一）占來情
　　以心易敷於有易卦，我觸以干祿之機甚吉，反施乾之九五「飛龍在天，利見大人」，而下兆有「見龍在田」，統思卦象，乾健化離，「出涕沱若，戚嗟若，吉，黃離，元吉」，復以六親法，卦中多者取來情，惟此印綬爻多，即知來者占求官也。
　　（二）占家宅
　　卦中兩重父母，及年與時兩重，初夏占，其土絕，當知其屋舊象，可存四重或三重房。其三爻甲辰之屋在內，卻乃日旬空，兼以「君子終日乾乾，夕惕若，厲無咎」，離之九三「日昃之離」，之父為鬼，必此一重非言壞則火焚。其上九壬戌之屋，高值青龍修舊之屋，可住，奈九二甲寅財動青龍，修中有剋，乾之上九「亢龍有悔」，離之上九「有嘉折首」，兼以鬼庫在戌，雖有寅爻相合，亦歲君丑刑戌，此屋必因女人或財事破毀。只有年時及化離丑未四屋零屋沖散復成之象，否則棄其原而重整其屋，且此土爻為屋是前一代，子水生來子水是前四代，申金生來其申金，乾代離卦，申金受剋，及其丑年為墓，巳月火令為殺，當知此代消散，幸有化出己未及占時丁未生扶，易辭又吉，後復成無妨。
　　（三）占祖父

　　屬火官四月占，當主加四，但火未盛止，以水數二泒為吉。

　　（四）占夫妻
　　寅木發動，及申金兄弟爻動，初夏木病金生，主剋木，數三當減，則二個吉。
　　（五）占子
　　初爻甲子水，初夏水絕，主一個吉。

　　（六）占孫

　　爻屬木，主三，初夏雖盛將衰終減一數。
　　（七）占竈

　　宜財子爻方，此卦東北西北才子，地吉碓廁，以兄弟爻論，安靜吉，隨才子爻利。

　　（八）占六畜

　　官鬼持世處不吉，壬干鬼在四，位其四爻，以羊為論，則當損羊，其餘畜養宜財子方吉。

　　（九）占官符

　　壬午九四安靜，兼合戌世為吉。

　　（十）占火盜

　　元武臨申，兄弟劫財，七月忌盜，朱雀臨，甲子福德，火沉水底，無事。

　　（十一）占墳墓

　　隨用位而言九五，壬申是父位之墳，兄弟發動，必主遷移。若問父墳，以干爻墓，辰九三爻是乃知不高不低之所，可以類推，生世吉，刑沖破害凶。今辰戌巳亥沖剋父墳，不利。

　　（十二）占時

　　下災福當以乾金為主，見亥子水子孫，有生旺吉扶，主親喜，作樂逢空，則見僧道，□午日為吉，鬼主客至值凶殺，主見惡人；遇吉神則喜客至。逢辰戌月日為印綬臨，龍德喜神有文書交易，值凶神主詞訟交爭，逢申酉比肩之月日，凶則失財、口舌；吉則朋友講習。逢寅卯妻財，吉則飲食宴樂，凶禍破傷印綬。
　　（十三）占大小限

　　五歲行一爻，初從世爻起，陽順陰逆，此卦世在上九，五歲至世，青龍持世，喜中小滯。六歲至十歲行初九，逢福德，雖曰潛龍，亦吉。十一歲至十五行九二甲寅，雖云寅午戌相合，終是合中有剋世之嫌，況其爻動，命在須臾。餘倣此。
　　（十四）占婚姻
　　兄動剋妻，財動傷翁，不吉。
　　（十五）占形色

　　內卦為心，外卦為貌。此卦占人，頭大貌圓，心事寬大。若占子爻，貌爻屬水，貌水臨於朱雀，其子必是貪酒多口。占女，徙水之貌清秀，朱雀則紅潤。餘則類推。
　　（十六）占求官
　　易辭本吉，甲寅財動傷文，壬申兄動有阻，直待午火官，辰土印綬年可求，吉。
　　（十七）占蠶
　　初為蠶種，子孫臨剋九二，財爻發動，蠶苗大壯。九三辰爻平平。九四火官出翼，火時火鬼旺不吉。九五上臨比肩，爻動劫財不利

　　（十八）占疾病
　　壬午火鬼，正值九四爻，火鬼主熱。若占父母，其九二木財發動必傷，幸九五金一制，其病可痊，但牽連未脫。餘類推。

　　（十九）占姓字
　　水一、火二、木三、金四、土五，隨時加減，其占卦之日丁酉，以金配火鬼，酉四、火二，其名則六，又為四為二之名，以酉日合乾離，火鬼重離，卻成昌字，若發動剋日剋世，同鬼論之。

　　（二十）占求財
　　九二財動、求之必有；九五比肩爻動，阻而未得也。買賣同此推之。
　　（二十一）占行人歸期
　　本甲寅日或寅日到，因兄弟動有阻，遇旬方來。
　　（二十二）占怪異
　　螣蛇臨於九三，豬獺之怪，主子孫不安，財動主失財，兄動反成驚恐。

　　（二十三）占遷居
　　財動兄發，尊破妻剋。

　　（二十四）占覆射
　　財官兩見，內外俱實，乾離本圓，其辰戌相沖則破，春末夏初，財鬼兩旺，則銅錢之象。

　　（二十五）占失走
　　其卦世在上九，走遠。其世為方，在戌地。其應為所值父母，在父母之家。若占人走，兄動不見。

　　（二十六）占產育
　　乾在內化離，本易生，奈兄鬼財動，難產之兆。

　　（二十七）占晴雨
　　木財動而風多，壬水發而雨動，只為乾化離，不久當晴。

63．易道心性
易道逐心，出於混元；大道逐性，出於神仙。
　　易本逐心，天地合體，陰陽假神，出於混元。一得一失，皆在日月盈虧，一離一合，皆從無而立有，故易本逐心，人靈神輔，顯明在乎信，吉凶在乎人。
　　或問：「易道逐心何也？」，答曰：「必要至虛至靈，以誠信為主。凡占卜，存心道性，不可一毫私念起於中。取用爻象在乎果決，不要狐疑，妙處當以心會神領，有不可言傳者也。如此則神靈輔助，隨吾取捨而用之，自然靈驗矣。故曰易道逐心。」
　　又曰：「麻衣六親，各有為主，以世、應、日、月、飛、伏、動、靜，曉此道理，刻期而應。復以剋、合、刑、害、墓、旺、空、沖，知此八宗，與神奧通。」
64．邵堯夫詩
吉凶只在面前決，
禍福無勞口後知。
從此敢開天地口，
老夫非是愛吟詩。
火珠林全文終
